text: Sportsfiskerforbund langer ud efter kommune i sag om sølvlaks
  24 november 2017 kl. 19.30
  Hedensted Kommune har ikke levet op til sine forpligtelser i sagen om sølvlaks ved den østjyske kyst, mener Danmarks Sportfiskerforbund.
  Danmarks Sportsfiskerforbund kræver nu, at Hedensted Kommune går mere aktivt ind i sagen om udsættelsen af den invasive fisk, sølvlaksen ved den østjyske kyst. De mener nemlig, at de burde havde vidst, at der er blevet opdrættet flere hundredetusinde sølvlaks Hjarnø Havbrug A/S.
  - Vi skal i gang med at kulegrave sagen, siger Lene Tingleff, som er formand for Teknisk udvalg i Hedensted Kommune.
  Hun har bedt om en redegørelse fra Hjarnø Havbrug A/S, som sandsynligvis har opdrættet mange flere sølvlaks, end de har oplyst til kommunen.
  Danmarks Sportsfiskerforbund har fået aktindsigt fra Fødevarestyrelsen. I de dokumenter, de har fået udleveret, står det tydeligt, at Hjarnø Havbrug A/S har importeret 450.000 sølvlakseæg - derfor mener forbundet, at det ikke kan passe, når Hjarnø Havbrug A/S har opgivet til kommunen, at de har udsat 15.000 sølvlaks.
  
  
  